Keld Albrechtsen (EL), 2004-12-07:
Grunden til, at jeg tager ordet her ved andenbehandlingen, er først og fremmest, at jeg ikke synes, det på en tilfredsstillende måde er lykkedes at få afklaret spørgsmålet om, hvilke konsekvenser det har for gas- og elforbrugerne, at der sker et salg af aktier, hvor staten altså sælger aktier til det nye selskab.
Vi har fået oplyst fra andre kilder, at det kan dreje sig om op til 1,2 mia. kr., som det nye selskab Energinet Danmark altså skal betale for aktierne i det statsejede selskab Gastra A/S, altså naturgasselskabet.
Hvis det er rigtigt, at der ligger et sådant milliardbeløb, så skal det nye selskab, transmissionsselskabet Energinet Danmark, som her etableres, starte sin tilværelse med at betale 1,2 mia. kr., eller hvad det rigtige tal nu helt præcis er.
Så har vi spurgt ministrene om, hvad det betyder, og hvem der så skal betale den milliard.
Ja, det må vel så forbrugerne komme til.
Der har vi fået nogle mærkelige svar, der sådan set nærmest borttryller den milliard, den vil ikke få nogen indflydelse på gasprisen.
Men nogle skal jo betale disse penge.
Vores bekymring er selvfølgelig, at regeringen så kan beslaglægge endnu en milliard af samfundets værdier til at finansiere skattestoppet med, og at det så slår ud i den anden ende i form af højere brugerbetaling for i dette tilfælde gaskunderne og måske også elkunderne.
Vi har skrevet til både finansministeren og økonomiministeren og bedt om en garanti for, at der ikke vil komme højere priser for transport af gas på grund af disse her finansielle omposteringer, men vi har bare ikke fået den garanti.
Vi har bare fået et svar om, at gasprisen nu engang er den, gasprisen er.
Det kan godt være, den er det, men hvem kommer til at betale de penge, som altså går i statskassen?
Det synes jeg ikke er afklaret, og derfor støtter vi fra Enhedslistens side meget forslaget om, at det her lovforslag igen henvises til udvalgsbehandling.
Så vil vi gå videre med det spørgsmål.
Så vil jeg bare i anledning af det, hr. Svend Auken var inde på, sige, at der er opstået en dårlig situation i den danske elsektor i forbindelse med fusionsforhandlingerne, men jeg vil dog sige, at det er en situation, der er skabt af de partier her i Folketingssalen, som i 1990’erne og begyndelsen af det her årti gennemførte en elliberalisering endog i hurtigere tempo, end EU havde forlangt.
Når man gennemfører en liberalisering af markedet, kan man jo ikke bagefter blive overrasket over, at folk begynder at handle med selskaber.
Men nu står vi altså i problemer til halsen, og ministeren står i problemer til halsen, for hvad betyder det, hvis det her med fusionen ikke kan lade sig gøre?
Ja, det betyder måske, og det kan være en positiv effekt, at DONG med en større grad af sandsynlighed kan forblive et selskab med en statslig majoritet.
Det er dog en positiv ting, og det må vi så håbe kan lade sig gøre.
Det vil vi i hvert fald kæmpe for fra Enhedslistens side, for en negativ konsekvens af fusionen er jo helt åbenlyst, at staten vil komme ind som mindretalsaktionær i det fusionerede selskab.
Det andet er – og det vil jeg opfordre ministeren til at være meget opmærksom på – at hvis det går, som hr. Svend Auken frygter, nemlig at den svenske stat via Vattenfall opkøber Elsam, mister man her i Danmark styringen ikke alene af en meget stor del af den vedvarende energi og investeringerne i den vedvarende energi, for de store vindmøller ligger jo i Elsam, men også af udviklingsarbejdet med hensyn til nye brændselsformer og på sigt måske endda brintenergien.
Det kan jo godt være, at Vattenfall og den svenske stat af strategiske grunde går ind for at få fat i den udviklingsgevinst og de mange arbejdspladser, der kan komme på det område.
Der synes jeg hr. Svend Auken har fat i noget meget væsentligt, som jeg håber ministeren vil svare på her under andenbehandlingen, nemlig at det udviklingsarbejde, som gøres i Elsam på den vedvarende energis område og i spørgsmålet om udvikling af nye brændsler, der kan blive fuldstændig afgørende for, at det her samfund kan fungere også om 10 og 20 år, fuldstændig går den danske stat af hænde, at det overtages af den svenske stat, som selvfølgelig har en indlysende interesse i det.
Jeg under gerne svenskerne al mulig succes med deres vedvarende energi-politik, hvis de bliver i stand til at opbygge sådan en – her har de ikke været førende, fordi de havde og har alt for meget atomkraft – men det ville da være trist, hvis det så gled Danmark af hænde, de mange arbejdspladser og det visionære projekt med at skabe disse nye energiformer.
Jeg håber, ministeren vil svare på, hvordan vi så skaber sikkerhed for de ting.
Jeg har noteret mig, at hr. Svend Auken ønsker lidt skrivearbejde omkring selve bestyrelsen og direktionen, der er ansvarlige for den faktiske ledelse af virksomheden, og omkring ministerens uafhængighed af selve virksomheden.
Jeg tror, det er ord, der skiller i den sag.
Der skal selvfølgelig være tale om en effektiv, uafhængig virksomhed og ikke en styrelse.
Det tror jeg vi alle sammen er enige om.
Vi er så også enige om at fortsætte diskussionen.
Jeg har tilkendegivet, at jeg vil stille et ændringsforslag med hensyn til de tre medarbejdervalgte repræsentanter, så vi er sikre på, at både Gastra og de to elforsyningsvirksomheder i dag bliver repræsenteret i bestyrelsen.
Så vil jeg sige til hr. Keld Albrechtsen, at når man taler om Gastras placering i Energinet Danmark, så var det jo et stort og også et udbredt ønske fra store dele af Folketinget, og det har vi gjort. Og det er altså sådan, at når vi nu skal værdisætte Gastra, så har staten bidraget til etableringen af det overordnede naturgasnet, og det modsvares af, at staten modtager et udbytte af sine aktier i Gastra.
Ved overdragelsen af Gastra til Energinet Danmark vil der ikke kunne udloddes overskud til staten mere.
Det er derfor ikke urimeligt, at staten kompenseres herfor.
Det er mest hensigtsmæssigt at gennemføre den her kompensation ved at lade Energinet Danmark overtage aktierne til et beløb, som svarer til selskabets værdi, og det beløb vil blive fastsat, således at det i sig selv ikke indebærer prisstigninger for gaskunderne.
Så har der været nogle kraftige bemærkninger fra hr. Svend Auken og hr. Martin Lidegaard om de forhandlinger, der har været omkring Elsam og DONG.
Jeg synes ikke, der er lagt skjul på fra min side, hvad jeg gerne havde set i den her sag.
Jeg mener ikke, det er en sag, der kan behandles her fra talerstolen under behandlingen af Energinet Danmark.